七月王朝

七月王朝（法文：Royaume français）是19世纪前半段法国存在过个一个君主制辰光。具体是从1830年到1848年，从开始到完结，只有一个君主路易飞利浦一世，伊是出身奥尔良公爵系统个。

 成立搭灭亡 
立在法兰西第一帝国搭百日王朝相继畀灭脱之后，法国个统治集团重新变回法国波旁王朝。路易十六个阿弟路易十八继位，执行妥协策略，让法国个自由派也对伊个复辟容忍。弗过，辰光弗长，到伊死脱，阿弟查理十世继位，情况发生变化，查理十世老早收到过法国大革命交关苦难，对自由派邪气反感，上位之后，就拿老早路易十八弗敢复辟个事体，侪重新做起来，个能，就引发自由派个恐惧搭阴谋。到1830年，借口外交经济毛病，法国自由派爆发七月革命，拿复辟个波旁家族赶跑，并且重新拿拿破仑辰光个交关策略恢复。个就包括主权在民，自由平等之类个空话。弗过，个辰光伊拉还是弗敢直接搞共和制度个（会引发《维也纳条约》过后欧洲列强个反感），所以，决定选择一个折衷个人物担当自家个国王，个就让路易飞利浦看到机会。

路易飞利浦是出生波旁家族旁系个奥尔良公爵系统，伊拉屋里一直欢喜鼓吹法国大革命个思想，畀自由派认为是搞弗出传统花头个人物。所以，1830年七月革命之后，自由派就寻到伊，讲好让伊当国王。路易飞利浦就答应，之后，弗去教堂，却是去市政厅宣布自家当国王哉。迭个做法，也反映出法国传统君主制度个完结。之后，飞利浦讨好自由派，执行蛮多符合伊拉利益个事体，立在1830年代开始辰光，恢复法国大革命个三色旗，并且出兵开始殖民北非。弗过，法国个辰光立在国际高头个地位还是弗如然，连路易十六辰光个水平还恢复弗到。国内又搞节育，经济发展也畸形。

1835年开始，七月王朝拿权力慢慢放松，自由派欢喜个议会整治开始走红。自由派为投桃报李，也默许路易飞利浦镇压掉更加激进个共和派活动。1840年代开始辰光，七月王朝得到蛮多爱戴，嘸多少人想到要拿伊拉推翻。1840年，为表达自家对法国大革命个欣赏搭对拿破仑个景仰，路易飞利浦命令拿拿破仑个棺材从圣海伦娜岛运回巴黎，并摆到法兰西荣军院当中让老百姓瞻仰。交关波旁复辟辰光弗如意个人，立在七月王朝辰光也回到法国，重新获得社会地位。

弗过，从1840年代开始，路易飞利浦个独裁倾向就加强。老早鼓吹个各种自由派调调，也朆再提，1840年，伊开始长期任命自家信任个大臣组阁，加上迭个辰光法国工业化开始提速，交关农民来到大城市，成为所谓个“无产阶级”。让法国城市增长弗稳定因素。所以，对七月王朝个反感越来越弗好控制。1843年，后世共产主义个发明人马克思从莱茵河流域跑到巴黎，并搭自家个朋友恩格斯一道，立在法国搞各种运动，还出版各种宣传物事。形式就更加弗稳定。

1846年，法国农业歉收，食品短缺。迭戈也是个辰光整个欧洲侪经历个事体。之后，各地生活质量个下降带来交关麻烦，自由派靠煽动民粹，开始重新抬头。1847年，交关失业工人搭农民开始骚动，并引发知识分子个重视，开始拿伊拉搭共和派个支持势力串联。1848年年初，法国各地侪开始大规模骚乱，路易飞利浦弹压弗力，到1848年2月，伊发现军队也弗支持伊哉。就只好自动退位，流亡到英国去。法国自由派重新得势，建法兰西第二共和国。

Category:法国历史